Raketno gorivo
<s>Raketno gorivo je vrsta goriva koji se koristi u raketnim motorima za stvaranje potiska.</s><s>Specifično je po tome da oksidans za izgaranje goriva ne uzima iz okoline već ga letjelica (raketa ili avion) nosi sa sobom.</s><s>Nizom kemijskih i termodinamičkih procesa, pri izgaranju se njegova kemijska energija uz pomoć oksidansa pretvara u kinetičku energiju vrućih plinova.</s><s>Prema aksiomu akcije i reakcije (treći Newtonov zakon), akciji toga mlaza odgovara reakcija suprotnoga smjera u obliku reaktivne sile (potiska) koja pokreće letjelicu naprijed (mlazni pogon).</s><s>Veći potisak tj. veća brzina rakete je proporcionalna većoj brzini istjecanja plinova odnosno njihovoj većoj masi (prema principu definiranom raketnom jednadžbom Ciolkovskog).</s><s>Također, potisak raketnoga motora ovisi o omjeru goriva i oksidansa, gustoći goriva i drugim faktorima.</s><s>Djelotvornost raketnoga goriva izražava se specifičnim impulsom.</s>

<s>Osnovni elementi nužni za rad raketnoga pogona su spremnici s gorivom i oksidansom (s pripadajućim sklopovima ovisno o vrsti goriva), odnosno raketni motor kojeg je gorivo ponekad sastavni dio i sastoji se još od komore izgaranja odnosno izlazne mlaznice.</s><s>Raketno gorivo čini 90 do 95% ukupne mase rakete i izgara u komori izgaranja, gdje temperature mogu dosegnuti i više od 3000ºC.</s><s>Izgaranjem se razvijaju plinovi koji djeluju na stijenke komore tlakom i do više stotina bara.</s><s>Vrući plinovi prvo prolaze kroz grlo mlaznice (sapnica) koje ih ubrzava, a zatim kroz divergentnu (ekspanzijsku) mlaznicu u kojoj se zbog njezinog specijalnog oblika (konični, ovalni ili dr.) dodatno ubrzavaju do brzine koja može biti i desetak puta veća od brzine zvuka.</s>

<s>Zbog vrlo visokih temperatura izlaznoga mlaza, mlaznice se izrađuju od posebnih materijala (vatrootporni čelik, keramika, karbonski kompoziti), te su dodatno hlađene (npr. strujanjem goriva oko stijenki).</s><s>Za termoizolaciju se često koriste i ablativni slojevi koji se izgaranjem polako troše.</s><s>Raketno gorivo izgara velikom brzinom, pa čak i najveće rakete potroše gorivo u nekoliko minuta, dosegnuvši pritom veliku brzinu i visinu.</s><s>Najčešća podjela raketnih goriva je prema agregatnom stanju (kruta, tekuća i hibridna), dok ostali tipovi uključuju kemijsko, nuklearno, električno i ionsko.</s><s>Višestupanjske rakete mogu koristiti različite vrste goriva ovisno o specifičnom stupnju.</s>

<s>Povezano 
 Avionsko gorivo
 Nuklearno gorivo</s>

<s>Reference</s>

<s>Vanjske veze 
  Robert A. Braeunig: Rocket Propulsion
  NASA: Practical Rocketry 
  ESA: Solid and Liquid Fuel Rockets</s>

<s>Raketna pogonska goriva
Pirotehnička goriva</s>

